
PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 

Bucureşti, 09.02.2005

şi problemele minorităţilor naţionale 


Nr. P.L.-X.737/2004


Către,



Biroul permanent al Camerei Deputaţilor



Vă înaintăm, alăturat, RAPORTUL asupra proiectului de Lege privind aprobarea Ordonanţei Guvernului nr.64/2004 pentru completarea art.3 din Decretul-lege nr.126/1990 privind unele măsuri referitoare la Biserica Unită cu Roma (greco-catolică), cu care Comisia noastră a fost sesizată, spre dezbatere în fond, cu adresa nr.P.L.-X. 737 din 28 decembrie 2004.



PREŞEDINTE,

Deputat

Nicolae Păun

PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 
Bucureşti, 9 februarie 2005


şi problemele minorităţilor naţionale 

Nr. P.L.-X.737/ 2004
RAPORT

asupra proiectului de Lege privind aprobarea Ordonanţei Guvernului nr.64/2004 pentru completarea art.3 din Decretul-lege nr.126/1990 privind unele măsuri referitoare la Biserica Unită cu Roma (greco-catolică)



În conformitate cu prevederile art.89 din Regulamentul Camerei Deputaţilor, republicat, Comisia pentru drepturile omului, culte şi problemele minorităţilor naţionale a fost sesizată, spre dezbatere în fond,  cu proiectul de Lege privind aprobarea Ordonanţei Guvernului nr.64/2004 pentru completarea art.3 din Decretul-lege nr.126/1990 privind unele măsuri referitoare la Biserica Unită cu Roma (greco-catolică), trimis cu adresa nr. P.L.-X. 737 din 28 decembrie 2004, înregistrat cu nr.25/502/28 decembrie 2004.



Potrivit prevederilor art.75 din Constituţia României, republicată, Camera Deputaţilor este Cameră decizională.



Consiliul Legislativ a avizat favorabil proiectul de ordonanţă, conform avizului nr.1327 din 11 august 2004.



Proiectul de Lege a mai primit aviz favorabil de la Comisia juridică, de disciplină şi imunităţi – aviz nr.P.L.-X. 727/2004.

Senatul a adoptat  proiectul de lege în forma iniţială în condiţiile articolului 75 alineatul (2) teza a III-a din Constituţia României, republicată.  

Ordonanţa Guvernului nr.64/2004, supusă spre aprobare prin prezentul proiect de lege, are ca obiect de reglementare completarea cu un nou alineat a articolului 3 din Decretul-lege nr.126/1990, în sensul că în situaţia în care reprezentanţii clericali ai Bisericii Române Unite cu Roma (greco-catolică) şi ai Bisericii Ortodoxe Române nu ajung la un acord asupra situaţiei unor imobile, de natura celor prevăzute în decret, partea interesată să aibă deschisă calea acţiunii în justiţie, potrivit dreptului comun.



Potrivit prevederilor art.75 din Constituţia României, republicată şi a art.86 alin (3) pct.1 din Regulamentul Camerei Deputaţilor, republicat, proiectul de lege face parte din categoria legilor ordinare.

Membrii comisiei au dezbătut proiectul de lege sus-menţionat, în şedinţa din 8 februarie 2005, potrivit prevederilor art.60 din Regulamentul Camerei Deputaţilor.

La dezbateri au participat, în conformitate cu prevederile art.51 şi 52 din   Regulamentul Camerei Deputaţilor: dl Adrian Lemeni -Secretar de stat şi dl Corduneanu Ionuţ-Gabriel - consilier,  din partea  Secretariatului de Stat pentru Culte din cadrul Ministerului Culturii şi Cultelor, iar ca invitaţi din partea: 

- Bisericii Ortodoxe Române – Înalt Prea Sfinţitul Arhiepiscop Andrei al Alba Iuliei, Prea Sfinţitul Episcop Laurenţiu al Caransebeşului şi dl Ion Neagu, consilier juridic la Administraţia Patriarhală;

          - Bisericii  Române Unită cu Roma, Greco-Catolică – Prea Sfinţitul Virgil Bercea – Episcop de Oradea,  Preot Cristian A.Sabău – Vicar General de Bucureşti, Preot Nicolae Anuşcă – Director Departament Mitropolitan, Sever Mureşan – avocat, Adrian Palcu – Administrator al Mitropoliei Alba Iulia.

Domnul secretar de stat Adrian Lemeni a susţinut că expunerea de motive se reduce la liberul acces în instanţă, că autonomia cultelor trebuie respectată, iar măsurile luate trebuie să rezulte în urma dialogului dintre membrii comisiei. Poziţia lor este pledoaria pentru dialog şi pentru adoptarea unei legi a cultelor care să soluţioneze problemele de fond, în prezent depunându-se eforturi în acest sens, inclusiv întâlniri şi discuţii pe această temă cu Comisia de la Veneţia.
În urma examinării proiectului de lege, a avizelor favorabile ale Consiliului legislativ şi Comisiei juridice, de disciplină şi imunităţi şi a opiniilor exprimate, membrii comisiei s-au pronunţat împotriva adoptării iniţiativei legislative, deoarece: 

- modificarea propusă se referă numai la menţionarea expresă în lege a posibilităţii celor interesaţi de a se adresa justiţiei, în cazul în care nu ajung la un acord în cadrul comisiei mixte, însă potrivit art.21 din Constituţia României, republicată, accesul liber la justiţie este garantat oricărei persoane, dovadă că sunt multe cauze pe rol între cele două biserici, cu asemenea obiect; 

- adoptarea proiectului de lege nu rezolvă fondul problemelor dintre cele două biserici, fiind imperios necesară o lege a cultelor care să reglementeze inclusiv problemele patrimoniale ale acestora;

- ordonanţa Guvernului a cărei aprobare se solicită prin proiectul de lege de faţă nu satisface părţile, care susţin că dacă ar fi promovată ar trebui să fie adoptată într-o formă amendată.

Faţă de aceste considerente, membrii comisiei au hotărât, cu unanimitate de voturi, să propună plenului Camerei Deputaţilor respingerea proiectului de Lege privind aprobarea Ordonanţei Guvernului nr.64/2004 pentru completarea art.3 din Decretul-lege nr.126/1990 privind unele măsuri referitoare la Biserica Unită cu Roma (greco-catolică).

La lucrările şedinţei au fost prezenţi 13 deputaţi, din numărul total de 15 membri ai comisiei.

  PREŞEDINTE, 






SECRETAR,

      Deputat 






   
    Deputat

  Nicolae Păun 
                                                             Petre Străchinaru





Întocmit:

Consilier Onesia Babeş

